Eliane 'vez atao laouen ha DIGEMERUS gant an holl ; anvet 'vez AR PRATIKOU dre o anv gant ur mousc'hoarzh hag ur ger bennak d'ober plijadur. En ur stalig 'giz homañ eo red taol' evezh deus ar pezh 'vez lâret atao. Selaou a ranker ober dreist-holl, roiñ hoc'h ali pa vez goulennet ganeoc'h, kaout doujañs vras deus buhez  an dud, deus o zrubulhioù 'wechoù, deus o glac'har PA VEZ KANV. Selaou hep kas ar gaoz pelloc'h, derc'hel war ar sekrejoù bihan pe bras... Un dro spered DIFLAP ha skiant-vat da glask kompren pep hini.